b"\n_START_ARTICLE_\nCan Xicu Fulla\n_START_SECTION_\nDescripci\xc3\xb3\n_START_PARAGRAPH_\nEs tracta d'una masia de planta rectangular estructurada en dues plantes. La planta baixa contempla dues obertures, com s\xc3\xb3n el gran portal d'acc\xc3\xa9s rectangular, de llinda monol\xc3\xadtica conformant un arc pla i muntants de pedra, flanquejat a la dreta per una obertura rectangular, de llinda monol\xc3\xadtica, amb muntants de pedra i coberta amb un enreixat de ferro forjat. Pel que fa al primer pis o planta noble, aquest recull dues obertures de similars caracter\xc3\xadstiques: rectangulars, llinda monol\xc3\xadtica conformant un arc pla, muntants de pedra i ampit treballat._NEWLINE_Destaca el lateral esquerre de la masia per l'aglomeraci\xc3\xb3 d'elements interessants. En primer lloc, trobem la pres\xc3\xa8ncia d'una gran obertura projectada a manera de portal d'acc\xc3\xa9s secundari, de format rectangular, de llinda monol\xc3\xadtica, amb muntants de pedra i el dintell va ser treballat per un h\xc3\xa0bil picapedrer, el qual va cisellar un brillant escut molt ben definit i estilitzat aix\xc3\xad com la data de 1687. En segon lloc, l\xe2\x80\x99adossament d'una gran construcci\xc3\xb3 projectada com a pallissa i un petit pou adossat a la masia, la qual est\xc3\xa0 coberta amb una teulada de vessants a laterals.\n_START_SECTION_\nHist\xc3\xb2ria\n_START_PARAGRAPH_\nPel que fa a la llinda descontextualitzada del segle XVII que existeix al lateral esquerra, val a dir que fou col\xc2\xb7locada all\xc3\xa0 durant el segle XIX, quan el propietari de la casa compr\xc3\xa0, a m\xc3\xa9s d\xe2\x80\x99aquesta llinda, altres pedres, ampits i muntats per a col\xc2\xb7locar a les obertures de la fa\xc3\xa7ana. Aquestes pedres provenen, segons la propiet\xc3\xa0ria, de Girona ciutat."